b'\n_START_ARTICLE_\nNeva\n_START_PARAGRAPH_\nN\xc3\xa9va (rusko \xd0\x9d\xd0\xb5\xd0\xb2\xd0\xb0\xcc\x81 (Nev\xc3\xa1)) je 74 km dolga reka v Rusiji. Te\xc4\x8de iz Lado\xc5\xa1kega jezera skozi Karelijsko o\xc5\xbeino in mesto Sankt Peterburg do Finskega zaliva. Njena srednja \xc5\xa1irina zna\xc5\xa1a 400 do 600 m, v delti pa do 1200 m. Srednja globina je 8 do 11 m, najve\xc4\x8dja pa 24 m. Neva je velika vodna pot._NEWLINE_V srednjem veku je bila ta \xc5\xa1iroka in plovna reka zelo pomembna za vez med pristani\xc5\xa1\xc4\x8di v Baltskem morju in ob Volgi z Vzhodom. Leta 1240 je bila prizori\xc5\xa1\xc4\x8de znamenite bitke pri Nevi. V 16. stoletju je bila v ustju reke \xc5\xa1vedska trdnjava Nyen. Prav tako je reka slu\xc5\xbeila kot dostop do Lado\xc5\xa1kega jezera in do ruske trdnjave Ore\xc5\xa1ek, ki so jo kasneje preimenovali v nem\xc5\xa1ko ime \xc5\xa0lisselburg (Shlisselburg)._NEWLINE_To trdnjavo je leta 1703 zamenjala trdnjava svetega Petra in Pavla. Trdnjava, ki le\xc5\xbei na Zaj\xc4\x8djem otoku, velja za prvo zgradbo sodobnega Sankt Peterburga. Mesto Sankt Peterburg se razteza na 42-tih otokih nevske delte. Reka ima 26 pritokov. Najpomembnej\xc5\xa1i med njimi so: levi pritoki Mga, Tosna, I\xc5\xbeora in desni pritok Ohta. Proti koncu 19. stoletja je nevsko delto sestavljalo 48 rek in kanalov s 101 otokom. V 20. stoletju je njihovo \xc5\xa1tevilo zelo upadlo._NEWLINE_Ruskega meniha in preroka Rasputina so zaradi prevelikega vpliva na dru\xc5\xbeino carja Nikolaja II., usodno po\xc5\xa1kodovanega in zastrupljenega, leta 1916 zvezanega skozi luknjo v ledu vrgli v reko, kjer se je utopil.'